**Γ. Η διαδικασία συγγραφής περίληψης**

**1.** Διαβάζουμε πολύ καλά το κείμενο, μέχρι να το κατανοήσουμε πλήρως.

**2.** Εντοπίζουμε το νοηματικό-θεματικό κέντρο του κειμένου και τη θέση του συγγραφέα. Βοηθητικά προσδιορίζουμε έναν τίτλο ενδεικτικό του συνολικού περιεχομένου.

**3.** Εντοπίζουμε το νοηματικό κέντρο χωριστά για κάθε παράγραφο του κειμένου (πλαγιότιτλος για κάθε παράγραφο) [βοήθεια παίρνουμε κυρίως από τη θεματική περίοδο κάθε παραγράφου].

**4.** Σημειώνουμε σημαντικές λεπτομέρειες σε κάθε παράγραφο, τις οποίες θεωρούμε απαραίτητες να αναφερθούν στην περίληψή μας.

**5.** Κατασκευάζουμε ένα πρόχειρο διάγραμμα κειμένου.

**Α΄ Πλαγιότιτλος + Λεπτομέρειες**

**Β΄ Πλαγιότιτλος + Λεπτομέρειες**

**Γ΄ Πλαγιότιτλος + Λεπτομέρειες**

**Δ΄ Πλαγιότιτλος + Λεπτομέρειες**

**6.** Ενώνουμε τους πλαγιότιτλους και τις λεπτομέρειες των παραγράφων του κειμένου σε συνεχή λόγο με νοηματική αλληλουχία.

**7.** Κλασική αρχή μιας περίληψης: ≪ Ο συγγραφέας (αρθρογράφος) του κειμένου σε αυτές τις παραγράφους/σε αυτό το σημείο ασχολείται (**επισημαίνει, προσδιορίζει, τονίζει, καταπιάνεται, σχολιάζει, εντρυφεί**) αποφεύγοντας τις ονομαστικές αναφορές.

**Αποφεύγουμε:**

**1.** Τις υπερβολικές γενικεύσεις (είμαστε σαφείς σε ό,τι αφορά τις ιδέες του κειμένου) αλλά και την παράθεση ειδικών στοιχείων όπως επεξηγήσεις, έννοιες και δεδομένα που επαναλαμβάνονται.

**2.** Το ύφος του συγγραφέα (γράφουμε με το δικό μας τρόπο, πληροφορώντας τους άλλους για το θέμα).

**3.** Λέξεις ή φράσεις αυτούσιες από το κείμενο (αν μας είναι εντελώς απαραίτητες, τις τοποθετούμε σε εισαγωγικά).

**4.** Την προσωπική μας γνώμη για το θέμα του κειμένου, όχι επιδοκιμαστικά ή αποδοκιμαστικά σχόλια.

**5.** Τις ονομαστικές αναφορές σε πρόσωπα.

**6.** Την υπερβολική αφαίρεση στοιχείων του κειμένου.

**7.** Τον διάλογο και τις ερωτήσεις

**8.** Τις παρομοιώσεις, μεταφορές και άλλα καλολογικά στοιχεία

**9.** Τις συντομογραφίες(κτλ, π.χ.) και τα αρκτικόλεξα (Μ.Μ.Ε.)

**10.** Τον υπερβολικά μακροπερίοδο ή μικροπερίοδο λόγο.

**Επιδιώκουμε:**

**1.** Η περίληψή μας να είναι ΠΑΝΤΑ σύμφωνη με το όριο λέξεων ή παραγράφων που μας δίνεται (αν δε δίνεται όριο, τότε η περίληψη πρέπει να είναι περίπου το 1/3 του αρχικού κειμένου).

**2.** Την αντικειμενικότητα στις απόψεις του συγγραφέα.

**3.** Τη **σωστή χρήση διαρθρωτικών λέξεων**, ώστε να γίνεται σωστά το δέσιμο των πλαγιότιτλων και γενικά των νοημάτων.

**4.** Να υπάρχει νοηματική αλληλουχία και η περίληψή μας να μπορεί να σταθεί μόνη της σαν ουσιαστικό πληροφοριακό υλικό του κειμένου στο οποίο αναφέρεται.

**Τυπικές φράσεις έναρξης της**

• **Το θέμα που απασχολεί τον συγγραφέα** σχετίζεται με...

• **Ο συγγραφέας στο κείμενό του αναπτύσσει τον προβληματισμό του σχετικά με**...

• **Το θέμα που πραγματεύεται ο συγγραφέας αναφέρεται σε...**

• **Αφορμή για την ανάπτυξη του προβληματισμού του συντάκτη του κειμένου αποτελεί...**

• Στο κείμενό του ο συγγραφέας αναφέρεται σε...

**Κατά τη συγγραφή της περίληψης μπορούν να χρησιμοποιηθούν οι εξής φράσεις:**

• Ο συγγραφέας/ αρθρογράφος/ δοκιμιογράφος αναφέρει, διατυπώνει την άποψη, τονίζει, υπογραμμίζει, επισημαίνει, σχολιάζει, υποστηρίζει, προτείνει, προσθέτει, αντιπαραβάλλει, στηλιτεύει, καταδικάζει, αναλύει,απαριθμεί, συμπεραίνει κ.ά.

• Κατά την άποψή του...

• Κατά τη γνώμη του...

**Εναλλακτικές για το κλείσιμο της περίληψης:**

• Ολοκληρώνοντας την ανάπτυξη των σκέψεών του...

• Ο συγγραφέας κλείνοντας το κείμενό του καταλήγει...

• Ο συγγραφέας, τέλος, συμπεραίνει...

**Τεχνικές πύκνωσης**

• Η απαλοιφή περιττών ονοματικών ή άλλων προσδιορισμών.

• Η αντικατάσταση μιας σειράς ενεργειών από φραστικό σύνολο που συνοψίζει την πράξη (π.χ. αντί να πούμε «άνοιξε τον υπολογιστή, συνδέθηκε στο διαδίκτυο και έστειλε ηλεκτρονικό μήνυμα» μπορούμε να πούμε μόνο ότι έστειλε ηλεκτρονικό μήνυμα).

• Η αντικατάσταση δευτερευουσών προτάσεων από ισοδύναμες μετοχές ή προθετικά σύνολα.

• Η απόδοση εννοιών της ίδιας κατηγορίας με έναν περιεκτικό όρο (π.χ. αντί «οι εφημερίδες, τα περιοδικά, η τηλεόραση, το διαδίκτυο»: «τα μέσα μαζικής ενημέρωσης»).

• Η αντικατάσταση μιας αναφορικής πρότασης από ένα ισοδύναμο επίθετο ή ουσιαστικό.